Mieke: ‘Dit is ŉ wonderwerk!’Mieke van den Berg (Foto: Facebook) Mieke (8) wat in November tot haar ouers se skok met akute limfoblastiese leukemie (ALL) gediagnoseer is, se kanker is in remissie. Haar ma, Monique van den Berg van Rustenburg in Noordwes, sê haar beenmurgtelling is 1%, waar dit ŉ vorige keer 64% was. “Dit is dus normaal soos enige mens sŉ moet wees,” het sy in ŉ plasing op Facebook gesê. “Alhoewel daar nog kanker wys, groei dit nie. Ná 17 sessies is die kanker besig om dood te gaan. Daar ís krag en geloof in gebed. Dit is ŉ wonderwerk!” Monique sê daar is nog ŉ lang pad wat voorlê en daar is nog baie chemoterapiesessies oor die volgende twee jaar om die kanker onder druk te hou. “Die behandeling sal voortgaan totdat dit heeltemal weg is en niks meer opgetel kan word nie.” Mieke se hare het uitgeval en sy het erge newe-effekte van die chemo-behandeling soos naarheid, lyfseer en moegheid. “Maar sy is sterk en haar geloof is ook nog baie sterk. Die bottom line is, die kanker is in remissie! Die Here was, is en sal altyd daar wees. Gebede word beantwoord. ‘Waar twee in My Naam saamstem, so sal dit wees.’ Amen!” Mieke se onverwagse siekte is nie die eerste traumatiese gebeurtenis om haar gesin te ruk nie. Mieke en haar ouers het in 2015 ’n plaasaanval oorleef. Die Van den Berg-gesin van Rustenburg. (Foto: Facebook) Maroela Media het destyds berig Christo en Monique het die betrokke aand in Oktober van daardie jaar by haar neef op sy plaas gaan koffie drink, aangesien hulle gesukkel het om baba Mieke aan die slaap te kry. Aanvallers het daardie aand deur die veiligheidshek van die plaashuis gebreek. Die aanvallers het destyds die 15 maande oue Mieke uit Monique se arms probeer ruk. Monique het haar teruggegryp en die aanvaller het haar hard oor die kop met ’n koevoet geslaan. Monique het geval en Christo het tussen haar en die aanvaller gaan staan. Christo is daarna in sy kuit geskiet en hy het ook geval. Monique is toe weer ’n paar keer hard oor haar kop geslaan. Sy het haar rug op hulle gedraai en bo-oor Mieke gaan lê om haar te beskerm. Christo vertel nou dat Monique weens die houe op haar kop haar reuksintuig heeltemal verloor het, aangesien haar senuweestelsel beskadig is. Christo se been het goed herstel hoewel hy soms met krampe sukkel. “Ons het dit in ’n mate agter ons gesit, maar elke jaar herleef ons dit maar weer op 30 Oktober. Ons sal dit seker nooit volkome kan verwerk nie. Dit was baie traumaties. Dit is nie sommer iets wat ’n mens kan vergeet nie.